钦定古今图书集成/明伦汇编/宫闱典/第039卷 > 理宗谢皇后
## 钦定古今图书集成/明伦汇编/宫闱典/第039卷 > 理宗谢皇后

按《宋史后妃传》：“理宗谢皇后，讳道清，天台人。父渠伯，
祖深甫，后生而黧，黑翳一目。渠伯早卒，家产益破坏，
后尝躬亲汲饪。初，深甫为相，有援立杨太后功，太后
德之。理宗即位，议择中宫，太后命选谢氏诸女。后独
在室，兄弟欲纳入宫，诸父攑伯不可曰：‘即奉诏纳女，
当厚奉资装，异时不过一老宫婢，事奚益’？会元夕，县”
有鹊来巢灯山，众以为后妃之祥，攑伯不能止，乃供
送后就道。后旋病疹，良已，肤蜕莹白如玉，医又药去
目翳。时贾涉女有殊色，同在选中。及入宫，理宗意欲
立贾太后，曰：“谢女端重有福，宜正中宫。”左右亦皆窃
语曰：“不立真皇后，乃立假皇后邪？”帝不能夺，遂定立
后。初封通议郡夫人，宝庆三年九月，进贵妃，十二月册为皇后。后既立，贾贵妃专宠。贵妃薨，阎贵妃又以
色进，后处之裕如，略不介怀。太后深贤之，而帝礼遇
益加焉。开庆初，大元兵渡江，理宗议迁都平江、庆元，
后谏不可，恐摇动民心，乃止。理宗崩，度宗立。咸淳三
年，尊为皇太后，号“寿和圣福”，进封三代。父《渠伯》魏王，
祖深甫、曾祖景之，皆鲁王宗族，男女各进秩赐封，赏
赉有差。度宗崩，瀛国公即位，尊为太皇太后。太后年
老且疾，大臣屡请垂帘同听政，彊之乃许加封五代。
太后以兵兴费繁，痛自裁节。汰慈元殿提举已下官，
省汎索钱缗月万。平章贾似道兵溃，陈宜中上疏请
正其罪，太后曰：“似道勤劳三朝，岂宜以一旦罪而失
遇大”臣礼，先削其官，后乃寘法贬死。京朝官闻难，往
往避匿遁去。太后命揭榜朝堂曰：“我国家三百年，待
士大夫不薄。吾与嗣君遭家多难，尔小大臣不能出
一策以救时艰，内则畔官离次，外则委印弃城，避难
偷生，尚何人为？亦何以见先帝于地下乎？天命未改，
国法尚存，凡在官守者，尚书省即与转一”资。负国逃
者，御史觉察以闻。德祐元年六月朔，日食既。太后削
《圣福》以应天变。丞相王爚老病，陈宜中、留梦炎庸懦
无所长，日坐朝堂相争戾。而张世杰兵败于焦山，宜
中弃官去。太后累召不至，遗书宜中母，使勉之。十月，
始还朝。太后又亲为书召夏贵等兵，曰：“吾母子不足
念，独不报先帝德乎？”贵等“亦罕有至者。”是月，大元兵
破常州，太后遣陆秀夫等请和，不从。宜中即率公卿
请迁都，太后不许。宜中痛哭固请，不得已从之。明日
当启行，而宜中仓卒失奏，于是宫车已驾，日且暮，而
宜中不至，太后怒而止。明年正月，更命宜中使军中，
约用臣礼，宜中难之。太后涕泣曰：“苟存社稷，臣非所
较也。”未几，大元兵薄皋亭山，宜中宵遁，文武百官亦
潜相引去。二月辛丑，大军驻钱塘，宋亡，瀛国公与全
后入朝，太后以疾留杭。是年八月，至京师，降封寿春
郡夫人。越七年终，年七十四。无子。兄奕，宋时封郡王。
侄堂，两浙镇抚大使，尚荣郡公主，暨埴，并节度使，端
平初颇干国政云。